Kababaihan sa Timog Korea

Noong 2023, pumangalawa ang Timog Korea sa ika-30 puwesto mula sa 177 bansa sa Indeks ng Kababaihan, Kapayapaan, at Seguridad, na batay sa 13 tagapagpahiwatig ng pagsasama, katarungan, at seguridad. Noong 2023 din, umabot sa ika-20 puwesto ang Timog Korea mula sa 193 bansa sa Human Development Index (HDI, o Talatuntunan ng Kaunlarang Pantao). Noong 2025, nasa ika-12 puwesto ito mula sa 172 bansa sa Gender Inequality Index (GII, o Indeks ng Di-pagkapantay-pantay ng Kasarian), na nagpapakita na ito ang pangalawang bansang may pinakamababang antas ng hindi pagkakapantay sa kasarian sa Asya.

Sa mga lalawigan, karamihan sa mga kababaihan ay nagtatrabaho sa mga pangunahing industriya gaya ng agrikultura. Kadalasan, limitado ang kanilang mga oportunidad sa edukasyon at trabaho. Ayon sa isang survey o pagpapanayam noong 2019 ng Ministro ng Agrikultura, 81% ng mga tumugon ay naniniwalang mas mababa ang katayuang panlipunan ng mga babaeng magsasaka kaysa sa mga lalaking magsasaka, kahit na mahigit sa 50% ng mga magsasaka sa Timog Korea ay kababaihan.

Ang katayuan ng kababaihan ay umangat na sa antas na maituturing silang pantay sa kalalakihan pagdating sa edukasyon, kalusugan, at mga karapatang legal. Gayunman, patuloy pa ring may malalaking pagkiling sa politika at ekonomiya laban sa mga kababaihan. Patuloy na nakararanas ang mga kababaihang Koreano ng mga estereotipo tungkol sa mahigpit na gampaning pangkasarian. Kabilang dito ang pananaw na ang mga kababaihan ay dapat manatili sa bahay bilang mga maybahay, at may mas kaunting kapangyarihan o boses sa mga gawaing pampulitika at pang-ekonomiya, at iba pa.

 Mga sanggunian 

Kategorya:Kababaihan sa Timog Korea